黃智雯

黃智雯（英文：Mandy Wong，1982年12月21號—）係香港女演員，曾經入圍2007年度香港小姐競選五強，曾經係無綫電視經理人合約女藝員兼當家花旦，而家係凱藝娛樂旗下藝人。佢喺2018年憑《三個女人一個「因」》成為「星馬雙料視后」 同「雙料民選視后」。

早年生活
黃智雯喺九龍新蒲崗大，讀過聖公會基德小學（中文：聖公會基德小學）同文理書院（九龍）（中文：文理書院（九龍）），佢2002年喺香港演藝學院攞到舞蹈文憑，主修音樂劇舞；並喺2007年攞到戲劇文憑。畢業之後，黃智雯曾經喺國泰航空做過三年空姐。
佢喺2007年參加香港小姐競選，入圍最後五強。

2008年至2011年：新人出道，啱啱入無綫
2008年，黃智雯被安排入讀第22期無綫電視藝員訓練班，之後開始展開佢嘅演藝生涯。佢初期喺多部劇集入面飾演記者、鄰居、秘書等跑龍套角色。2009年，黃智雯喺潘嘉德監製嘅劇集《巴不得爸爸...》入面飾演女主角胡杏兒嘅妹妹「蘇鳳蓮」而開始為人熟悉，黃智雯喺劇入面嘅「眼鏡妹」造型更加被網民封做女神。自此之後，黃智雯成為監製潘嘉德嘅御用演員。
2010年，黃智雯喺時裝劇《搜下留情》飾演女主角陳慧珊細膽怕事嘅妹妹「鄭笑雯（鵪鶉妹）」。劇入面黃智雯再用「眼鏡妹」嘅造型亮相，好受觀眾歡迎，更加被媒體封咗做「宅男女神」。同年，黃智雯同無綫簽約，正式成為無綫經理人合約女藝員。2011年，黃智雯喺《居家兵團》、《怒火街頭》、《潛行狙擊》同《不速之約》入面都擔任重要角色，戲份幾重，仲第一次入圍《萬千星輝頒獎典禮2011》「飛躍進步女藝員」，更加被外界視為大熱人選之一。

2012年至2017年：攞到女飛躍同人氣急升
2012年，黃智雯喺時裝家庭劇《缺宅男女》飾演巴辣人妻「婁笑蘭（關二嫂）」，佢鵲巢鳩佔嘅形象備受矚目，演技亦都被網民讚進步咗好多。佢之後喺時裝醫療劇《On Call 36小時》飾演見習醫生「洪美雪」，同喺時裝警匪劇《飛虎》飾演倔強飛虎「蘇文強」。另外，佢喺劇集《巴不得媽媽...》同兩位經驗豐富嘅前輩演員黃淑儀同汪明荃合作。黃智雯喺2012年憑《缺宅男女》喺《萬千星輝頒獎典禮2012》第一次入圍「最佳女配角」最後兩強，仲攞到「飛躍進步女藝員」獎。
2013年，時裝警匪劇《女警愛作戰》喺香港地區首播，黃智雯喺劇入面飾演一個外冷內熱嘅衝鋒隊督察「司徒驕（Madam Kiu）」。之後，佢喺穿越劇《情逆三世緣》飾演女主角關詠荷嘅妹妹「田秋雁」，呢次係佢第一次次演繹反派角色，呢套劇嘅監製莊偉建亦都喺媒體面前公開讚佢演得好出色。同年，黃智雯喺時裝醫療劇《On Call 36小時II》再次飾演神經外科醫生「洪美雪」，喺《TVB 馬來西亞星光薈萃頒獎典禮2013》攞到「最喜愛TVB電視角色」獎，並憑呢套劇喺《萬千星輝頒獎典禮2013》再入圍「最佳女配角」，更加被外界視為大熱之一。
2014年，黃智雯喺台慶劇《飛虎II》入面再次飾演女飛虎「蘇文強」，並憑呢套劇第一次入圍《萬千星輝頒獎典禮2014》「最受歡迎電視女角色」。
2015年，黃智雯喺時裝劇《師奶MADAM》飾演「熊丹丹（Angel）」。同年，佢喺時裝懸疑劇《拆局專家》第一次擔正做第一女主角，飾演冷酷嘅「雷蕾」，喺《TVB 馬來西亞星光薈萃頒獎典禮2015》攞到「最喜愛TVB電視角色」獎，係佢第二次攞到呢個獎，同時憑呢套劇第一次入圍《萬千星輝頒獎典禮2015》「最佳女主角」。佢之後喺台慶劇《張保仔》飾演青樓名妓「朱淑君」，呢套劇亦都係佢拍嘅第一套古裝劇。
2016年，黃智雯喺時裝溫情劇《超能老豆》再擔正做第一女主角，飾演品性純良嘅「諸麗花（花老師）」。佢之後喺時裝法律劇《律政強人》飾演亦正亦邪嘅律師「方寧（Martha）」，同前輩方中信同廖啟智合作。佢憑呢套劇第一次入圍《TVB 馬來西亞星光薈萃頒獎典禮2016》「最喜愛TVB女主角」最後五強同攞到「最喜愛TVB電視角色」獎，係佢第三次攞到呢個獎，佢仲喺《星和無綫電視大獎2016》攞到「我最愛TVB女角色」獎。同年12月，佢喺民初劇《流氓皇帝》飾演「吳多茹」，當中嘅百樂門舞女造型吸引咗唔少網民關注。
2017年，黃智雯喺時裝劇《雜警奇兵》同《降魔的》都擔正做第一女主角。佢憑住《雜警奇兵》「龍麗莎（Laser 姐）」呢個角色喺《星和無綫電視大獎2017》攞到「我最愛TVB電視女角色」獎，係佢第二次拎到呢個獎。同年，佢喺台慶劇《降魔的》一人分飾兩角，分別飾演溫柔熱血嘅急症室醫生「莊芷若」同埋由千年黑色鼠尾草化身嘅「魔（Salvia）」，演技再得到觀眾讚賞；佢憑呢套劇入圍《萬千星輝頒獎典禮2017》「最受歡迎電視女角色」最後五強，同埋喺《觀眾在民間電視大獎2017》「民選最佳女主角」得票第二名。

2018年到而家：攞到星馬雙料視后，穩坐一線
2018年，黃智雯擔正做第一女主角嘅時裝心理喜劇《三個女人一個「因」》繼《雜警奇兵》之後再被放喺星期日黃金時段播放，黃智雯因為咁而被網民封做「星期日女王」。佢喺劇入面飾演有三重人格嘅大律師「方以因（Evie）」，同時分飾次人格「菠蘿椰奶（Pina Colada）」同第三人格「愁擘擘」。劇入面三個截然不同嘅人格都被佢賦予傳神嘅演繹，由正經內斂嘅主人格，狂野豪邁嘅次人格，悲觀細膽嘅第三人格，以至人格模仿另一個人格嘅演繹都恰到好處，演技備受觀眾肯定。黃智雯喺呢套劇開拍半年之前就開始做資料搜集，同埋睇好多同多重人格有關的嘅影視作品同書，為角色做準備。套劇集播出之後，唔少網民都支持佢攞視后。呢套劇喺豆瓣更加攞到8.5分嘅高分。由於呢套劇播出後大受歡迎，TVB喺觀眾熱烈要求下，破例喺MyTV SUPER上載20集足本版劇集。同年8月，黃智雯獲邀喺第十七屆美國華裔小姐競選總決賽擔任特別嘉賓，主辦單位喺美國紐約時代廣場俗稱「世界第一屏」嘅納斯特克展示屏刊登廣告，令到佢成為史上第一位登上呢個廣告屏嘅TVB藝人。黃智雯喺「萬千星輝賀台慶」以大熱姿態攞到「馬來西亞最喜愛TVB女主角」同「新加坡最喜愛TVB女主角」兩個獎。佢喺得獎感言提到：「我到今日仍然好深信，努力未必係有回報，但喺只要肯努力，一定會有人睇到。」另外，黃智雯喺視評人方以文舉辦嘅《觀眾在民間電視大獎》攞到「民選最佳女主角」獎，同埋喺視評人游大東舉辦嘅《香港電視大獎（中文：香港電視大獎）》攞到「女主角獎（劇集）」，成為由觀眾投票揀出嚟嘅「雙料民選視后」。佢亦都憑《三個女人一個「因」》成為《萬千星輝頒獎典禮2018》視后大熱人選之一，最後喺「最佳女主角」同「最受歡迎電視女角色」入圍最後五強。
2019年，黃智雯第一次一個人主持真人 show 節目《一個因去跳舞》。佢喺節目中由零開始學做韓國女團成員，拍攝期間更加因為訓練密集、欠缺休息而病咗，最後要入院打針，佢認真同敬業嘅態度得到觀眾讚賞。同年，黃智雯喺時裝喜劇《街坊財爺》飾演幫手解決貴利問題嘅熱心社工「朱瑪莉（Mary）」，同前輩鄭則仕、苑瓊丹、黎諾懿同埋邵美琪合作演出。
2020年，黃智雯喺三套劇都擔正做第一女主角。佢首先喺時裝懸疑劇《十八年後的終極告白》飾演重案組督察「阮麗瑾（Madam Yuen）」。呢套劇嘅氣氛沉重，加上佢嘅角色經歷咗悲慘嘅變故，令到佢喺拍完之後用咗接近半年時間抽離情緒。佢之後喺時裝奇幻喜劇《降魔的2.0》再次飾演溫婉善良嘅醫生「莊芷若」，當中芷若借咗肉身俾鬼魂啤啤同馬季約會嘅一幕，黃智雯成功演繹到啤啤嘅神韻，演技得到唔少網民稱讚。而《十八年後的終極告白》同《降魔的2.0》有兩個星期都係喺翡翠台兩個黃金時段緊接住播出，係佢第一次有主演嘅劇集同期疊播。黃智雯憑《降魔的2.0》嘅莊芷若喺《hk01娛樂民選港劇大獎》以超過四百票攞到「最佳女主角」獎，係佢喺《三個女人一個「因」》嘅方以因之後再次成為由觀眾投票選出嘅「民選視后」。同年，黃智雯喺台慶劇《使徒行者3》飾演有學者症候群同亞氏保加症嘅 CIB 總督察「章紀孜（Madam G）」，演技被讚成熟有深度。佢憑呢套劇成為《萬千星輝頒獎典禮2020》視后大熱人選之一，最後喺「最佳女主角」同「馬來西亞最喜愛 TVB 女主角」入圍最後五強。
2021年，黃智雯喺時裝懸疑劇《刑偵日記》飾演 EOD Number One 拆彈員「游雁星（Madam 星）」。為咗配合角色需要，佢喺套劇開拍四至五個月前就開始健身，喺拍攝拆彈同爆破戲份時要著住超過八十磅重嘅仿真防爆衣同埋戴超過二十磅重嘅頭盔。同年，黃智雯喺以海關為題材嘅劇集《把關者們》擔正做第一女主角，喺劇入面飾演海關 TCB 商品說明調查科總貿易管制主任「關佩欣（Madam Kwan）」。佢喺劇入面經歷小產嘅演技受到讚賞。佢憑《把關者們》再入圍《萬千星輝頒獎典禮2021》「最佳女主角」最後五強。
2023年，黃智雯喺邵氏劇集《廉政狙擊》飾演廟街歌手「方家晴」。之後，佢喺劇集《隱門》飾演「張心月（Luna）」，係佢入行以嚟最沉鬱同最難抽離嘅角色。為咗準備角色，佢仲報讀短期心理學課程。佢嘅表現受到前輩吳岱融同監製王心慰嘅讚賞，演技亦受到讚賞。
2022年2月，黃智雯上大陸拍電視劇《隱娘》，呢次係佢第一次拍大陸電視劇。同年8月，佢開拍新劇《再見·枕邊人》，同馬德鐘合作。

舞台劇
2020年1月，黃智雯第一次演出舞台劇《今晚打老虎（中文：今晚打老虎 (舞台劇)）》（一共六場），飾演才女「王秀英」。
2021年5月，黃智雯第二次演出舞台劇，喺國際知名劇場導演鄧樹榮（中文：鄧樹榮）執導、由法國當代輕喜劇改編嘅舞台劇《超自然之戀》（一共四場）飾演美女機械人「Chloé」。其中14號20:00同埋15號15:00嗰兩場有座談會。佢喺呢套舞台劇挑戰跳西班牙舞同劍擊，表演得到同劇演員嘅讚賞。佢嘅演出更加被紐約戲劇新聞網站 BroadwayWorld 寫文報導同讚賞。佢憑呢套劇喺《第三十屆香港舞台劇獎》第一次入圍「最佳女主角（喜劇／鬧劇）」。
2023年6月，黃智雯第三次演出舞台劇，再同鄧樹榮導演合作，喺《薄伽梵歌》做「說書人」。

袁偉豪
黃智雯同袁偉豪一樣喺2007年加入無綫電視，佢哋曾經合作十五次，合作劇集包括《桌球天王》、《搜下留情》、《On Call 36小時》系列、《飛虎》系列、《好心作怪》、《情逆三世緣》、《拆局專家》、《流氓皇帝》、《三個女人一個「因」》、《使徒行者3》、《刑偵日記》、《把關者們》，同埋舞台劇《今晚打老虎（中文：今晚打老虎 (舞台劇)）》，喺《On Call 36小時》系列、《三個女人一個「因」》、《今晚打老虎》同《把關者們》飾演情侶。佢哋由配角合作到主角，更加喺2018年嘅《萬千星輝賀台慶》一齊攞到「馬來西亞同新加坡最喜愛男女主角」，成為「星馬雙料視帝視后」。

梁競徽
黃智雯同梁競徽曾經合作十次，合作劇集包括《東山飄雨西關晴》、《學警狙擊》、《老婆大人II》、《缺宅男女》、《飛虎》系列、《法網狙擊》、《女警愛作戰》、《飛虎之潛行極戰》同《使徒行者3》，喺《缺宅男女》飾演夫妻。兩人更加喺2012年嘅《萬千星輝賀台慶》一齊攞到「飛躍進步男女藝員」獎。

羅子溢
黃智雯喺入行初期成日同羅子溢合作。佢哋曾經合作七次，合作劇集包括《搜下留情》、《On Call 36小時》系列、《缺宅男女》、《飛虎》系列同《巴不得媽媽...》，並於《搜下留情》、《飛虎》系列同《巴不得媽媽...》飾演情侶。

王浩信
黃智雯同王浩信由配角合作到主角，佢哋曾經合作七次，合作劇集包括《居家兵團》、《飛虎》、《法網狙擊》、《女警愛作戰》、《好心作怪》、《刑偵日記》同《廉政狙擊》，喺《居家兵團》同《刑偵日記》飾演情侶。

馬國明
黃智雯同馬國明由女配角合作到女主角，佢哋曾經合作七次，合作劇集包括《On Call 36小時》系列 、《飛虎》、《流氓皇帝》、《降魔的》系列同《使徒行者3》，喺《降魔的》系列有感情線，喺《使徒行者3》飾演情侶。

潘嘉德
黃智雯自從喺2009年被監製潘嘉德賞識，參演《巴不得爸爸...》之後就成為佢嘅御用演員。兩人合作過十一次，合作劇集包括《巴不得...》系列、《搜下留情》、《不速之約》、《On Call 36小時》系列、《拆局專家》、《超能老豆》、《流氓皇帝》同《三個女人一個「因」》。監製潘嘉德更加讚黃智雯勤力肯拼搏，從來無令佢失望。2020年1月，黃智雯第一次演出舞台劇，就係由潘嘉德執導嘅《今晚打老虎（中文：今晚打老虎 (舞台劇)）》。

開時裝網店
2023年3月，黃智雯同屋企人合資開網店「MAJOR C」，主要賣日韓時裝。

圈中好友
黃智雯加入無綫電視之後人緣好好，佢嘅好朋友包括胡杏兒、胡定欣、胡蓓蔚、姚子羚、李施嬅、趙希洛、孫慧雪、袁偉豪、馬國明、陳山聰、王浩信、羅子溢、謝東閔、楊潮凱、李佳芯、胡鴻鈞、何遠東、黎諾懿、譚俊彥、王敏奕、陳自瑤、王鎮泉等。佢同胡杏兒、胡定欣、胡蓓蔚、姚子羚同李施嬅組成姊妹團「胡說八道會」，又同袁偉豪、陳山聰、謝東閔、胡諾言、胡定欣、胡蓓蔚、姚子羚同李施嬅組成「Crazy Runner」。黃智雯因為拍《降魔的》而同胡鴻鈞同何遠東結緣，組成「降魔的偷跳小隊」；佢更加將趙希洛叫做「靈魂姊妹」（soul sisters）。

個人生活
黃智雯嘅家姐係英皇教育前補習名師Cathy Wong；媽媽喺灣仔開化妝品店。
黃智雯男朋友係珠寶公司高層詹文天（Anthony Jim），佢哋由2012年開始拍拖。